Cid Kaoui, iẓuran-is n temnaḍt n Bgayet (llan kra n yisallen ɣef tudert n umazzag-agi n tezrawin n tmaziɣt i nezmer ad tent-naf deg « Tizrawin akked isafsaren s tmaziɣt » Etudes et documents berbére, 02, 1986), yura deg tezwart n umawal-is n tetergit i d-yeffɣen deg useggas n 1894 yeqqar-d : « Deg wayen yerzan tajeṛṛumt, tantaliyin-agi ttemcabint aṭas ɣer tantala taqbaylit akked tantaliyin n tmaziɣt n Tefriqt Ugafa i merra, acu kan ttemgaradent deg umawal. Tantaliyin timucaɣ ṣfant (zeddigent) ugar n tantaliyin nniḍen i d-yewwin awalen seg taɛṛabt, rrnu ɣef way-a d tamacaɣt kan i yezemren ad teḥrez agemmuḍ-ines. Am wakken ad d-naf diɣen taqbaylit akked tmacaɣt sɛant (ɛedlent) yiwen n lmenṭaq… »